کابل کې پرله‌پسې دوو چاودنو ۲۶ تنه ووژل
افغان امنیتي چارواکي وايي د کابل په ښار کې په دوو چاودونو کې لږ تر لږه ۹۱ تنه ژوبل شوي هم دي.
لومړنی چاودنه د غیږ نیونې په کلپ کې دننه وشوه او دویمه چاودنه بیا لږه شېبه وروسته شوې ده. د افغانستان د عامې روغتیا وزارت د نړیوالو اړیکو رئیس او ویاند وحیدالله مجروح وايي، چې په دغو چاودنو کې ۲۶ تنه وژل شوي او شاوخوا ۹۱ نور ژوبل شوي دي. د کورنیو چارو وزارت ویاند نجیب دانش وايي چې په وژل شویو کې دوه خبریالان هم شامل دي. خبریالانو له طلوع تلویزون سره کار کاوه. ښاغلي دانش زیاته کړه، چې ځانمرګي د کلپ په منځ کې ځان الوځولی دی او دویمه پېښه په موټر کې د یو ځای پر ځای شوي ماین له کبله شوې ده. د کابل د پولیسو قومندان جنرال داود امین وايي چې په زخمیانو کې دوه پولیس هم شامل دي. تراوسه کومې ډلې ددغو چاودنو د مسولیت منلو ادعا نه ده کړې. د کابل د پولیسو ویاند حشمت الله ستانکزی وايي برید د شپږمې حوزې په (قلعه ناظر) کې شوی دی. طالبانو ویلي دي چې برید دوی نه دی کړی. په سیمه کې د امریکا غږ خبریال وايي چې پولیسو سیمه د خلکو پر مخ تړلې ده او امبولانسونه زخمیان او مړي روغتونونو ته انتقالوي. ویل کیږي چې برید د (میوند) په نامه یو کلپ کې دننه شوی دی. لا د برید انګیزه او پوره څرنګوالی معلوم نه دی.